In nomine omnipotentis Dei, Bernoldus Dei munere sancte Dei ecclesie Matiscensis humilis antistes. Notum sit omnibus filiis ecclesie nostre quia frater et compresbiter noster Bedeem, divina compunctus misericordia, petiit paternitatem nostram ut concederemus ei basilicam edificandi in villa Miliaco. Cujus precibus annuentes, concessimus id exequi quod divino instinctu in eum perspeximus operari. Hanc igitur edificatam vocavit nos ad dedicationem et consecrationem ejus; in die vero dedicationis et consecrationis illius in honore Sancti Christofori, more duntaxat canonum, concessimus has villas in parrochia idem Miliaco et Laliaco et Viriaco et fine Curiaco medietatem, et ultramonte villas que vocabulis sunt Urnaco et Monte Engeranno, et Corcella, et Monte Evartio, duas partes ad ipsam predictam capellam damus, et ut firmius hoc maneat manu firmamus. S. Bernaldi episcopi. S. Eduigy. S. Anserius.